钦定古今图书集成/历象汇编/乾象典/第044卷 > 图
## 钦定古今图书集成/历象汇编/乾象典/第044卷 > 图

图考

### 紫微垣

按《星经》阙。

按《史记天官书》：中宫天极星环之，匡卫十二星，藩臣
皆曰“紫宫。”

〈注〉索隐曰：《春秋元命苞》曰：“紫之言此也，宫之言中也”，言天神运动，阴阳开闭，皆在此中也。宋均又以为十二宫中外位各定，总谓之紫宫也。

按：《汉书天文志》同。

按《晋书天文志》：“紫宫垣十五星，其西蕃七，东蕃八，在
北斗北。一曰紫微，大帝之座也，天子之常居也，主命
主度也。一曰长垣，一曰天营，一曰旗星，为蕃卫，备蕃
臣也。”

按：《隋书天文志》同。

按《宋史天文志》：“紫微垣，东蕃八星、西蕃七星在北斗
北，左右环列，翊卫之象也。一曰大帝之坐，天子之常
居也，主命主度也。东蕃近阊阖门，第一星为左枢，第
二星为上宰，三星曰少宰，四星曰上弼，一曰上辅，五
星曰少弼，一曰少辅，六星为上卫，七星为少卫，八星
为少丞，或曰上丞。其西蕃近阊阖门，第一星为右枢，
第二星为少尉，第三星为上辅，第四星为少辅，第五
星为上卫，第六星为少卫，第七星为上丞。”

《石氏》云：“东西两蕃总十六星。西蕃亦八星，一右枢，二上尉，三少尉，四上辅，五少辅，六上卫，七少卫，八少丞。上宰一星，上辅二星，三公也；少宰一星，少辅二星，三孤也。此三公、三孤在朝者也。左右枢上少丞，凝丞，辅弼四邻之谓也。尉二星，卫四星，六军大副尉，四尉将军也。”

按《观象玩占》：“紫微宫垣十五星，东西列，以卫北极，为
蕃屏之臣。东蕃八星，西蕃七星，在北斗之北，太乙之
常居土官也。一曰长垣，一曰天营，一曰旗星。南两蕃
两星之间如开闭之象者，谓之阊阖门。”

按《管窥辑要》，“北极虽名中宫，实居子位，对午方北辰，
自下而上，出地凡七十五度。”盖两极北高南下，天体
上下侧旋，故以东北为中，初非嵩高之中也。观天者
先定中元所在，然后二十八宿之半出半没，玩候之昏中旦中可识矣。东蕃近门第一星曰左枢，亦曰左
骖，去极二十七度半，入房一度。第二星曰上宰，去极
二十八度，入尾一度。第三星曰少宰，去极二十六度，
入尾四度。第四星曰上弼，去极二十四度，入箕三度。
第五星曰少弼，去极一十六度，入斗十二度。第六星
曰上卫，去极一十五度，入女七度半。第七星曰少卫，
去极一十六度，入奎四度。第八星曰少丞，去极。〈阙〉西
蕃近门一星曰右枢，亦曰右骖，去极二十一度，入尾
八度。第二星曰少尉，去极一十八度半，入轸九度。第
三星曰上辅，去极一十五度半，入翼四度。第四星曰
少辅，去极一十六度半，入柳初度。第五星曰上卫，去
极一十九度半，入参八度。第六星曰少卫，去极一十
八度半，入昴九度。第七星曰上丞，去极二十度，入胃
初度。